DAAR rus ’n groot verantwoordelikheid op ’n speler soos Kyle Verreynne om die Cape Cobras vanjaar te help om hul silwerware-droogte te breek.
“Ek sien beslis uit na die reeks, veral oor ek nie veel speelkans in die nasionale span gehad het nie. Ek dink met van die senior spelers soos Janneman Malan wat sal terugkeer, staan ons ’n goeie kans om ons stempel in die reeks af te druk,” het Verreynne gesê.
Met die Cobras wat aan die einde van die seisoen nie meer sal bestaan nie omdat Krieket Suid-Afrika die franchise-sisteem skrap, sal dit teleurstellend wees as hulle nie die titel wen nie.